钦定古今图书集成/明伦汇编/官常典/第183卷 > 韦贤
## 钦定古今图书集成/明伦汇编/官常典/第183卷 > 韦贤

按《汉书》本传，“贤字长孺，鲁国邹人也。其先韦孟，家本
彭城。自孟至贤五世。贤为人质朴少欲，笃志于学，兼
通《礼》《尚书》，以《诗》教授，号称邹鲁大儒。征为博士、给事
中，进授昭帝诗。稍迁光禄大夫、詹事，至大鸿胪。昭帝
崩，无嗣，大将军霍光与公卿共尊立孝宣帝。帝初即
位，贤以与谋议安宗庙，赐爵关内侯，食邑，徙为长信”
少府，以先帝师，甚见尊重。本始三年，代蔡义为丞相，
封扶阳侯，食邑七百户。时贤七十馀，为相五岁，《地节》
三年，以老病乞骸骨，赐黄金百斤，罢归，加赐第一区。
丞相致仕自贤始。年八十二薨，谥曰节侯。贤四子，长
子方山，为高寝令，早终。次子弘，至东海太守；次子舜，
留鲁守坟墓。少子元成，复以明经历位至丞相。故邹、
鲁谚曰：“遗子黄金满籯，不如一经。”